SK Úradný vestník Európskej únie C 27/17

Zhrnutie rozhodnutia Komisie

z 3. septembra 2014

týkajúceho sa konania podľa článku 101 ZFEÚ a článku 53 Dohody o EHP

(Vec AT.39574 – Čipy pre inteligentné karty)

[oznámené pod číslom C(2014) 6250]

(Iba anglické, francúzske, holandské a nemecké znenie je autentické)

(2017/C 27/12)

Komisia prijala 3. septembra 2014 rozhodnutie týkajúce sa konania podľa článku 101 Zmluvy o fungovaní Európskej únie. V súlade s ustanoveniami článku 30 nariadenia Rady (ES) č. 1/2003 (1) Komisia týmto uverejňuje mená strán a hlavný obsah rozhodnutia vrátane všetkých uložených pokút, pričom sa zohľadňuje oprávnený záujem podnikov chrániť svoje obchodné tajomstvá. Verzia rozhodnutia, ktorá nemá dôverný charakter, je k dispozícii na webovej stránke Generálneho riaditeľstva pre hospodársku súťaž:

http://ec.europa.eu/competition/antitrust/cases/

1. ÚVOD

V rozhodnutí sa konštatuje porušenie článku 101 ZFEÚ a článku 53 Dohody o EHP a ukladá sa pokuta týmto podnikom: Infineon (Infineon Technologies AG), Philips (Koninklijke Philips NV a Philips France SAS), Samsung (Samsung Electronics Co Ltd a Samsung Semiconductor Europe GmbH) a Renesas (Renesas Electronics Corporation a Renesas Electronics Europe Ltd). Spoločnosť Renesas je spoločným podnikom spoločností Hitachi (Hitachi Ltd) a Mitsubishi (Mitsubishi Electric Corporation). Uvedené spoločnosti sa zúčastnili na karteli týkajúcom sa čipov pre inteligentné karty.

Čipy pre inteligentné karty sa používajú v rôznych aplikáciách inteligentných kariet, ako sú SIM karty pre mobilné telefóny, bankové karty, karty na platené televízne vysielanie, preukazy totožnosti, biometrické pasy a dopravné karty.

2. POSTUP

Konanie sa začalo žiadosťou o oslobodenie od pokuty, ktorú v roku 2008 podala spoločnosť Renesas. Po inšpekciách požiadal o zhovievavosť aj podnik, ktorý sledoval činnosť spoločností Philips a Samsung v oblasti čipov pre inteligenté karty, a Komisii predložil relevantné dôkazy.

Komisia začala konanie v roku 2011 a viedla konania o urovnaní so spoločnosťami Philips, Renesas a Samsung. Rokovania o urovnaní sa však nakoniec v roku 2012 skončili a začalo sa konanie aj proti spoločnosti Infineon. Dňa 18. apríla 2013 bolo zaslané oznámenie o námietkach spoločnosti Renesas (a jej materským spoločnostiam Hitachi a Mitsubishi) a spoločnostiam Samsung, Philips a Infineon.

Strany získali prístup k spisu a bola im daná možnosť brániť sa proti predbežnému názoru Komisie písomne a na ústnom vypočutí, ktoré sa konalo 20. novembra 2013. Na tomto ústnom vypočutí sa zúčastnili všetci adresáti oznámenia námietok.

Poradný výbor pre obmedzujúce dohody a dominantné postavenie vydal súhlasné stanovisko 1. septembra 2014, úradník pre vypočutie vydal svoju záverečnú správu 2. septembra 2014 a Komisia prijala rozhodnutie 3. septembra 2014.

3. SKUTOČNOSTI

Rozhodnutie sa týka kartelu, ktorého účastníkmi boli štyria hlavní dodávatelia čipov pre inteligentné karty (Renesas, Samsung, Infineon a Phillips) v EHP, a to prostredníctvom siete bilaterálnych kontaktov, ktoré sa uskutočňovali v rokoch 2003 až 2005. V súvislosti s agresívnym vstupom spoločností Samsung a Atmel na trh v roku 2003 a cenovým tlakom od dvoch hlavných zákazníkov, spoločností Axalto a Gemplus, sa konkurenční dodávatelia inteligentných kariet rozhodli uzavrieť tajtné dohody a koordinovať svoje správanie na trhu. Štyri uvedené spoločnosti bilaterálne diskutovali o stanovení cien a o aspektoch pred stanovením cien, ako je výrobná kapacita a jej využitie, riadenie trhu v budúcnosti, ako aj o zmluvných rokovaniach vo vzťahu k spoločným zákazníkom, a vymieňali si citlivé informácie z hľadiska hospodárskej súťaže.

Kartel existoval od 24. septembra 2003 do 8. septembra 2005, trvanie individuálnej účasti každej strany však môže byť kratšie vzhľadom na neskorší vstup alebo skorší odchod z tejto siete bilaterálnych kontaktov. Doba trvania porušenia v návrhu rozhodnutia je 23 mesiacov pre spoločnosti Renesas a Samsung, 18 mesiacov pre spoločnosť Infineon a 11 mesiacov pre spoločnosť Philips.

Každý z adresátov je zodpovedný za svoju vlastnú účasť na protisúťažných kontaktoch a dohodách, buď ako priamy účastník, alebo ako materská spoločnosť, v prípade ktorej sa správanie dcérskej spoločnosti prisudzuje materskej spoločnosti, keďže tá mala na správanie dcérskej spoločnosti počas obdobia porušovania právnych predpisov rozhodujúci vplyv.

Toto rozhodnutie je určené týmto podnikom a subjektom a týka sa týchto individuálnych trvaní: Infineon (Infineon Technologies AG) od 24. septembra 2003 do 31. marca 2005, a to v dôsledku koordinácie so spoločnosťami Samsung a Renesas; Philips (Koninklijke Philips NV a Philips France SAS) od 26. septembra 2003 do 9. septembra 2004; Renesas (Renesas Electronics Corporation, Renesas Electronics Europe Limited a Hitachi, Ltd. a Mitsubishi Electric Corporation) od 7. októbra 2003 do 8. septembra 2005; Samsung (Samsung Electronics Co., Ltd. a Samsung Semiconductor Europe GmbH) od 24. septembra 2003 do 8. septembra 2005.

4. PRÁVNE POSÚDENIE

V rozhodnutí sa konštatuje, že spoločnosti Renesas, Samsung, Infineon a Philips sa podieľali na jedinom a pokračujúcom porušení článku 101 Zmluvy o fungovaní EÚ a článku 53 Dohody o EHP.

Toto porušenie sa týka činnosti v oblasti čipov pre inteligentné karty (čipy pre SIM karty a iné karty) v celom EHP.

Dotknuté strany sledovali jediný cieľ, ktorým bolo obmedziť a kontrolovať vplyv agresívneho vstupu spoločnosti Samsung na trh a tlak na znižovanie cien vyvíjaný dvomi hlavnými zákazníkmi. Dotknuté strany prijali aj spoločný vzorec správania sa (rovnaký typ komunikácie, rovnaké zúčastnené osoby a načasovanie kontaktov na základe cyklickej činnosti a prítomnosti spoločnosti Samsung v Európe). Z týchto dôvodov, hoci porušenie spočívalo v bilaterálnych kontaktoch medzi stranami, tieto kontakty predstavujú jediné a nepretržité porušenie.

Komisia sa domnieva, že dokumenty, ktoré poskytli jednotliví žiadatelia o zhovievavosť, majú dostatočnú dôkaznú hodnotu, ale rozhodla sa nepoužiť jeden dokument od spoločnosti Samsung dodaný relatívne neskoro, pretože k tomuto dokumentu bol pridaný preklad a okolnosti tejto zmeny nemohli byť dostatočne vysvetlené.

5. POKUTY

Pri stanovení pokút, ktoré majú byť uložené, sa v tomto rozhodnutí uplatňujú usmernenia o pokutách z roku 2006, ako aj ustanovenia oznámenia o zhovievavosti z roku 2006.

Základná výška pokuty je stanovená ako podiel tržieb príslušného podniku za tovar alebo služby, ktorých sa porušenie priamo alebo nepriamo týkalo, v príslušnej zemepisnej oblasti a v závislosti od dĺžky trvania individuálnej účasti. Ďalšia časť príslušnej hodnoty tržieb sa pridáva s cieľom odradiť podniky od samotného začatia kartelového správania.

Neexistujú žiadne priťažujúce okolnosti, existuje však rozdiel v miere zapojenia jednotlivých strán do porušenia, čo je zohľadnené vo výške jednotlivých pokút. Spoločnosti Infineon sa z dôvodu poľahčujúcich okolností priznáva zníženie pokuty. Okrem toho sa všetkým stranám pokuta zníži z dôvodu dĺžky konania, ktoré trvalo šesť a pol roka.

V prípade spoločností Hitachi, Mitsubishi a Samsung je použitý násobiteľ odstrašujúceho účinku, pretože tieto podniky majú zvlášť vysoký obrat presahujúci tržby za tovar a služby, ktorých sa porušenie týka.

Z dôvodu spolupráce podľa oznámenia o zhovievavosti z roku 2006 sa spoločnosti Renesas rozhodnutím udeľuje oslobodenie od pokút a spoločnosti Samsung zníženie pokuty o 30 %.

Pokuty uložené podľa článku 23 ods. 2 nariadenia (ES) č. 1/2003 sú takéto:

a) Infineon Technologies AG: 82 874 000 EUR;

b) Koninklijke Philips N.V. a Philips France S.A.S., spoločne a nerozdielne: 20 148 000 EUR;

c) Hitachi, Ltd., Mitsubishi Electric Corporation, Renesas Electronics Corporation a Renesas Electronics Europe Limited, spoločne a nerozdielne: 0 EUR; Hitachi, Ltd., výhradne (s ohľadom na použitý násobiteľ odstrašujúceho účinku): 0 EUR; Mitsubishi Electric Corporation, výhradne (s ohľadom na použitý násobiteľ odstrašujúceho účinku): 0 EUR;

d) Samsung Electronics Co., Ltd. a Samsung Semiconductor Europe GmbH, spoločne a nerozdielne: 35 116 000 EUR.

(1) Ú. v. ES L 1, 4.1.2003, s. 1.